**Dve tretiny poľnohospodárskych podnikov neplánujú v budúcom roku meniť počty svojich zamestnancov**

**Bratislava, 3. augusta – Dve tretiny (67 %) poľnohospodárskych spoločností neplánujú v budúcom roku meniť počty svojich pracovníkov. Až traja zo štyroch nebudú ani navyšovať nimi obhospodarované osevné plochy a 63 % firiem neplánuje rozšiřovať svoju živočíšnu produkciu. Hlavným problémom trápiacim poľnohospodárske podniky sú nízke výkupné ceny ich produkcie. Firmy sa preto budú snažiť o zlepšenie svojej produktivity a efektivity. Vyplýva to z najnovšej Kvartálnej analýzy slovenského poľnohospodárstva Q3/2015, ktorú spoločnosť CEEC Research pripravila v spolupráci so spoločnosťou O.M.C. Invest.**

Dve z troch slovenských poľnohospodárskych spoločností neplánujú meniť počty svojich pracovníkov a prijímať nových zamestnancov (67 %) v budúcom roku. Mierne vyšší podiel firiem (75 %) nebude ani zvyšovať nimi obhospodarované osevné plochy a šesť z desiatich podnikov (63 %) v budúcom roku nechce zvyšovať objem nimi realizovanej živočíšnej produkcie. *„Dôvodom sú hlavne klesajúce výkupné ceny niektorých komodít, ktoré predovšetkým trápia slovenských poľnohospodárov a majú najväčší vplyv na ich ekonomické výsledky. Poľnohospodárske firmy sa chcú naopak zamerať na zvýšenie efektivity svojho fungovania a rast produktivity, tak aby aj pri nižších výkupných cenách dokázali zostať konkurencieschopné,*“ uvádza **Jiří Vacek, riaditeľ analytickej spoločnosti CEEC Research**. Preto i dve tretiny (61 %) riaditeľov poľnohospodárskych spoločností v Kvartálnej analýze slovenského poľnohospodárstva Q3/2015 potvrzuje, že plánujú nákup nových strojov a mechanizácie, ktorý by rast produktivity podporil. Investície do nového vybavenia potvrdili firmy naprieč jednotlivými odbormi. *„Poľnohospodár si musí zvážiť, či sa mu oplatí investovať do živočíšnej výroby, napr. do produkcie mlieka alebo bravčového mäsa. Práve to je totiž sektor, ktorý v týchto dňoch zažíva obdobie s klesajúcimi nákupnými cenami, či už surového kravského mlieka alebo bravčového mäsa. Najmä pre chovateľov dojníc, ktorí produkujú mlieko so stratou a vývoj na európskom trhu s mliekom je turbulentný, je veľmi otázne, či má význam do chovu dojníc investovať. Čiže chuť investovať by aj bola, ale situácia na trhu ekonomický význam investície spochybňuje. “* hovorí ***Milan Semančík, predseda SPPK.***

Rast počtu zamestnancov v budúcom roku plánuje iba necelá štvrtina spoločností (23 %). *„Počet pracovných miest trvalo znižujeme a tento trend bude naďalej pokračovať. Nesúvisí však s nárastom produktivity práce a s rastom pridanej hodnoty, ale so sústavným utlmovaním a znižovaním poľnohospodárskej výroby, rastlinnej aj živočíšnej. Niektoré kapacity v našej firme už nevyužívame vôbec, napríklad sme po desaťročiach úplne ukončili produkciu zemiakov, takže špecializované sklady, stroje, triediace a baliace linky sú využité na nulu! Ostatné kapacity - maštale, dojárne, sklady obilia a pod. sú využívané na 30, max. 50* %*,“* uvádza ***Vladimír Chovan, generálny riaditeľ spoločnosti Agropartner s. r. o. a podpredseda agropotravinárskej sekcie SOPK.*** Negatívny vývoj potvrdzuje tiež ***Viliam Kompas, predseda Zväzu roľníkov a agropodnikateľov Slovenska:*** „Starnúci ovocný sad po silnom poklese cien ovocia v minulom roku nebudem obnovovať, pre nepriazeň počasia a nefunkčnosti závlah v budúcnosti sa predpokladá skôr prepúšťanie.“

Poľnohospodárske podniky majú v tejto chvíli vyťažené ľudské a strojové kapacity v priemere na 79 %*. „V nasledujúcich rokoch sa budeme snažiť všetky doposiaľ vytvorené pracovné miesta udržať, v prípade že budeme úspešní v schvaľovaní investičných projektov v novom programovacom období, budeme mierne počet zamestnancov zvyšovať. V priemere využitie kapacít nášho podniku je 85 %,“* hovorí ***Martin Malatinec, konateľ spoločnosti AGROSEV s. r. o.*** *„My máme využité kapacity na 100 %. V rámci našej živočíšnej výroby (chov ošípaných) a diverzifikácie v oblasti obnoviteľných zdrojov energie (BPS) by sme potrebovali väčší rozmer pôdneho fondu, aby sme dokázali pokryť potreby z produkcie vlastnej rastlinnej výroby. V nasledujúcom období bude prioritou udržať rozsah hlavne živočíšnej výroby, ktorá je v našej firme prioritná, čo sa týka tržieb a zamestnanosti*,“ hovorí ***Rastislav Slocík, predseda spoločnosti Družstvo Agrospol.*** *„Predpokladám, že by bolo užitočné vytvárať tandem vlastníkov pôdy a prenajímateľov pôdy, v záujme efektívneho využitia PPF, vzhľadom na prenajímateľov pôdy a celospoločenské záujmy ochrany poľnohospodárskeho pôdneho fondu, resp. racionálneho využitia pôdy,“* hovorí ***Ladislav Dobrodenka, predseda dozornej rady Slovenskej obchodnej a priemyselnej komory.*** *„Vážime si tých, ktorí starostlivo obrábajú pozemky majiteľov pôdy. Treba však rešpektovať i základné práva vlastníkov a nemanipulovať s pôdou svojvoľne bez vedomia majiteľov pôdy tým, že pôdu dávajú do obrábania inému subjektu než tomu, ktorý má zmluvu s majiteľom pôdy. Stráca sa prehľad, ale je to aj cesta k zneužívaniu rôznych vzťahov voči štátu, či už daňových alebo dotačných,“* hovorí ***Mário Červenka, riaditeľ spoločnosti O.M.C. Invest spol. s r. o.***

Hlavnými problémami s najväčším dopadom na výsledky slovenských poľnohospodárskych spoločností sú podľa riaditeľov týchto firiem hlavne nízke výkupné ceny, ďalej potom byrokracia a požiadavky zo strany štátu na poľnohospodárov a rovnako tiež aj zložité podmienky pre získavanie dotácií.

**KVARTÁLNU ANALÝZU SLOVENSKÉHO POĽNOHOSPODÁRSTVA Q3/2015 bude od polovice augusta možné bezplatne získať na www.ceec.eu**

**Kontakt pre média:**Alena Bradáčová  
PR & Communication Director  
CEEC Research

E-mail: bradacova@ceec.eu  
Tel. SR: +421 949 213 170  
Tel. ČR: +420 777 299 790

***CEEC Research*** *je najväčšou analytickou spoločnosťou špecializujúcou sa na stavebníctvo, projektový a developerský sektor, strojárenstvo, poľnohospodárstvo a oblasť verejných zákaziek v krajinách strednej a východnej Európy. Bola založená v roku 2005 a od tej doby bezplatne poskytuje štúdie o aktuálnom stave a očakávanom vývoji v týchto segmentoch v desiatich krajinách strednej a východnej Európy. Všetky štúdie a analýzy CEEC Research sú založené výhradne na údajoch získaných z pravidelných štrukturovaných interview s kľúčovými predstaviteľmi vybraných najväčších, stredných a malých spoločností.*

***CEEC Research*** naviac k pravidelným a bezplatným analýzam stavebného, projektového, developerského, strojárenského a verejného sektora tiež organizuje úzko zamerané konferencie, ktorých sa zúčastňujú generálni riaditelia najvýznamnejších stavebných, developerských, projektových a strojárenských spoločností, prezidenti zväzov, cechov a komôr z týchto oblastí, aby diskutovali s najvyššími predstaviteľmi štátu vybraných krajín.